《赤壁》
明代·蓝智

长江西来雨如雾，赤壁苍苍风雨暮。
草木犹疑横槊时，尘沙尚忆焚舟处。
乌林渡口下舳舻，曹瞒已料无全吴。
阵前部曲奔先主，眼中谈笑轻周瑜。
君臣谋合士贾勇，玉帐旌旗亦飞动。
楼橹晴空烟焰高，鱼龙白日波涛涌。
荆门牢落驻残兵，野旷不闻鼙鼓声。
战骨秋埋湖外草，捷书夜报石头城。
雄图霸气两消歇，地老天荒秋一叶。
石上残碑过客题，沙中古剑渔人得。
汉王祠枕碧山隅，诸葛台荒野鸟呼。
千年忠义出师表，万里江山八阵图。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。